Efektívnosť osi PROGRESS je možné ďalej zlepšiť zavedením zmien a znížením administratívneho zaťaženia v štádiách udeľovania projektov a vykonávania. Okrem toho žiadateľom nie je vždy jasné, či by spolufinancovanie malo zodpovedať nákladom práce alebo skutočnej peňažnej hodnote. To by sa malo objasniť v referenčnom rámci výziev na predkladanie návrhov.

Nedostatočný rozpočet tretej osi na prvé obdobie vykonávania sa medzičasom napravil umožnením predsunutia rozpočtu EaSI vyčleneného na neskoršie roky 2017 – 2020 a jeho skorším sprístupnením s cieľom uspokojiť vysoký dopyt na trhu. Predsunutie bolo možné prostredníctvom záruky v rámci Európskeho fondu pre strategické investície (EFSI). V reakcii na silný dopyt po záručnom nástroji EaSI dostala os mikrofinancovania/sociálneho podnikania v decembri 2017 príspevok z EFSI v hodnote 100 miliónov EUR. Povedie to k zvýšeniu celkového objemu opatrení pre záručný nástroj EaSI a umožní to EIF vykonať značný počet operácií navyše.

V hodnotení sa určilo niekoľko spôsobov na zlepšenie účinnosti. PROGRESS by mal síce ostať zameraný na politické témy, ktoré sú relevantné pre zainteresované strany a ktoré tieto strany uznávajú (zamestnanosť a pracovné podmienky), ale mal by zlepšiť úsilie pri dosahovaní výsledkov experimentovania v oblasti sociálnej politiky tým, že prehodnotí svoje zameranie, ako aj postupy hodnotenia a výberu projektov a uľahčí rozširovanie takýchto projektov. V prípade siete EURES treba zvážiť dlhšie obdobie vykonávania (aspoň dva roky) v kombinácii s opatreniami na zníženie administratívnej záťaže v súvislosti s riadením výziev na predkladanie návrhov s cieľom umožniť zainteresovaným stranám riadne rozvíjať projekty, vykonávať ich, merať ich účinnosť a zabezpečovať ich udržateľnosť. V prípade mikrofinancovania/sociálneho podnikania sa navrhuje väčšie zameranie na zraniteľné skupiny počas druhého obdobia vykonávania EaSI, napr. stanovenie cieľa pre podiel/počet zraniteľných skupín vo výzvach na predkladanie návrhov.

Finanční sprostredkovatelia zahrnuli zraniteľné skupiny do svojich činností, medzi krajinami však boli výrazné rozdiely. Vo väčšine prípadov dokonca zraniteľné skupiny nepredstavujú väčšinu konečných prijímateľov. Stále narážajú na prekážky pri prístupe k financovaniu. Na základe najnovších výročných údajov o vplyve (september 2016) v priemere 35 % mikrodlžníkov sú ženy, vyše 40 % má menej než 30 rokov alebo viac ako 50 rokov, takmer 20 % sú nezamestnaní ľudia (oproti 62 % samostatne zárobkovo činných osôb/podnikateľov) a 10 % má migrantský pôvod (mimo EÚ). Viac opatrení treba zamerať na zraniteľné skupiny, a teda preskúmať možnosť zavedenia minimálnych cieľov pre tieto skupiny počas zostávajúceho programového obdobia EaSI. Finančné nástroje sa riadia dopytom, preto by malo byť možné vykonávať ich s určitou mierou pružnosti s cieľom uspokojiť dopyt na trhu. O stimuloch pre EIF založených na politike možno uvažovať pri navrhovaní budúcich nástrojov na väčšiu podporu dosahu na zraniteľné skupiny.

V praxi by pružnejšie prideľovanie zdrojov medzi tromi osami programu (namiesto súčasných minimálnych orientačných percentuálnych hodnôt stanovených v nariadení o EaSI) umožnilo väčší rozsah prenosu rozpočtových prostriedkov medzi nimi podľa potreby. Pomohlo by to najmä osi mikrofinancovania/sociálneho podnikania, v rámci ktorej sa výdavky realizujú na základe dopytu. Väčšou pružnosťou by sa takisto posilnila schopnosť reakcie na vznikajúce potreby (napr. nové iniciatívy, ako sú Európsky zbor solidarity, Nový začiatok pre sociálny dialóg, nový program v oblasti zručností pre Európu alebo Európsky orgán práce – ELA).

Témy činností vzájomného učenia – napr. opatrenia na začlenenie do trhu práce pre mladých ľudí, žiadateľov o azyl, utečencov a dlhodobo nezamestnaných ľudí, budúce potreby zručností – boli dôkladne zladené s prioritami stanovenými v usmerneniach pre politiky zamestnanosti a odporúčaniach pre jednotlivé krajiny ako súčasti cyklu európskeho semestra pre koordináciu hospodárskych politík. Európsky semester bol podporený aj ďalšími analytickými činnosťami financovanými z EaSI, ako sú správa o vývoji v oblasti zamestnanosti a sociálnej situácie a výberové zisťovanie pracovných síl. Program by mal v rámci svojich analytických činností uprednostniť výmenu osvedčených postupov medzi tvorcami politík v účastníckych krajinách prostredníctvom činností vzájomného učenia, zvyšovania informovanosti a šírenia informácií.

PROGRESS a mikrofinancovanie/sociálne podnikanie môžu zohrávať významnú úlohu v tomto procese uprednostnením činností v oblasti sociálneho začleňovania a prístupu k finančným prostriedkom pre zraniteľné skupiny, t. j. ľudí, ktorým hrozí sociálne a finančné vylúčenie. EURES by mal ďalej financovať projekty zamerané na skupiny s jasnou hospodárskou potrebou (ako je to v prípade programu Tvoje prvé pracovné miesto EURES a cezhraničných partnerstiev).

Napriek tomu je možné ďalej zlepšovať význam a dopady programu EaSI. Analytické nástroje, podujatia zamerané na šírenie informácií a inovačné projekty by sa mali väčšmi zameriavať na rodové otázky, nezamestnanosť mladých ľudí, nerovnosti (príjem, vzdelávanie, zručnosti) a boj proti sociálnemu vylúčeniu, pričom väčší dôraz by sa mal klásť na prenosnosť a možnosť väčšieho využitia sociálnych inovácií.

Medzi dôležité zistenia tohto hodnotenia patrilo to, že hodnotenie v polovici obdobia, ako sa stanovuje v nariadení o EaSI, bolo veľmi predčasné. Ďalšie hodnotenia by sa mali naplánovať tak, aby sa poskytol dostatok času na dosiahnutie väčšieho množstva výsledkov a väčšieho záberu dopadov, ktoré by bolo možné analyzovať.

Hodnotenie však má zrejmé obmedzenia. V roku 2016 bolo dokončených málo projektov, v dôsledku čoho sú dostupné údaje obmedzené, pričom pri ďalších projektoch, ktoré sa začali, sa pre krátkosť času ešte nestihol vytvoriť úplný súbor výstupov a dopadov. Takisto je k dispozícii málo referenčných hodnôt, keďže neexistuje porovnateľný program s EaSI z hľadiska rozsahu a pokrytia. Výkonnosť EaSI by sa teda mala posudzovať v kontexte jeho úlohy v rámci širšieho systému podpory vrátane politických iniciatív EÚ a členských štátov. S cieľom prekonať/zmierniť tieto obmedzenia sa pri hodnotení v polovici obdobia uskutočnila krížová kontrola viacerých zdrojov hodnotiacich dôkazov, kombinovali sa kvantitatívne a kvalitatívne metódy a nástroje, zabezpečila sa transparentnosť zdrojov údajov a zistenia sa systematicky kontrolovali a porovnávali so vstupmi od zainteresovaných strán.

Hoci je celkový rozpočet programu dostatočný, malo by sa umožniť pružnejšie prerozdelenie prostriedkov medzi troma osami s cieľom minimalizovať nesúlad medzi plánovanými a skutočnými záväzkami a zabezpečiť optimálny prenos rozpočtových prostriedkov medzi troma osami podľa potreby.

3.4.Súdržnosť

Celkové vnímanie súdržnosti programu získané prostredníctvom hodnotenia je také, že tri predchádzajúce programy sa v rámci zjednodušenia zastrešili programom EaSI. V hodnotení sa však konštatuje, že tieto tri osi napriek úsiliu vybudovať medzi nimi synergie naďalej fungujú značne nezávisle. Všetky činnosti programu by mali byť silnejšie zamerané na možné prínosy súdržnej štruktúry programu a mali by sa podporovať medziodvetvové riešenia viacnásobných výziev.

Pokiaľ ide o konzistentnosť s ďalšími programami EÚ, EaSI je najväčšmi konzistentný s ESF. PROGRESS a ďalšie programy EÚ, ako sú ESF, Erasmus+, Horizont 2020 a COSME, sa navzájom dopĺňajú z hľadiska špecifických cieľov, činností a prijímateľov. Takisto sa zistila komplementárnosť medzi sieťou EURES a programom Európskej územnej spolupráce (Interreg). Mikrofinancovanie/sociálne podnikanie sa javí konzistentné aj s ďalšími mikrofinančnými nástrojmi na úrovni EÚ. Podporujú buď MSP (ako finančná záruka COSME), alebo väčšie podniky až po spoločnosti s veľkou trhovou kapitalizáciou (InnovFin), pričom EaSI podporuje len mikropodniky alebo sociálne podniky. Poskytujú takisto väčšie sumy financovania (InnovFin a COSME) a väčšiu rozmanitosť z hľadiska finančných produktov (ako program InnovFin). Zameriavajú sa len na špecifické skupiny prijímateľov v určitých krajinách, pričom mikrofinancovanie/sociálne podnikanie je určené všetkým účastníckym krajinám.

Napriek doplnkovosti medzi EaSI a inými nástrojmi EÚ je však ďalšia súdržnosť obmedzená rozličnými postupmi intervencie a pravidlami, ktorými sa fondy riadia. Vzhľadom na existenciu rozličných súborov pravidiel (nariadenie o rozpočtových pravidlách pre finančné nástroje a nariadenia o spoločných ustanoveniach pre štrukturálne fondy) je náročné preskúmať doplnkovosť medzi rôznymi fondmi. Treba zaviesť osobitné mechanizmy s cieľom uľahčiť synergie medzi rôznymi fondmi EÚ, napríklad umožniť využívanie testovania sociálneho experimentovania v rámci EaSI vo väčšej miere alebo jeho znásobenie pomocou financovania ESF. Zjednodušenie pravidiel by pomohlo maximalizovať potenciál takejto doplnkovosti a synergií.

Na vnútroštátnej úrovni sa nezistilo významné prekrývanie medzi cieľmi EaSI a cieľmi vnútroštátnych nástrojov/programov. V rámci konzultácie so zainteresovanými stranami sa zdôraznil najmä konsenzus o význame zachovania každého druhu nástroja na úrovni EÚ, aj keď sa konštatovali malé prekrytia medzi nástrojmi na úrovni EÚ a na vnútroštátnej úrovni. Toto prekrývanie by bolo možné preklenúť ďalším posilnením zapojenia zainteresovaných strán na vnútroštátnej, regionálnej a miestnej úrovni do činností EaSI a poskytnutím nástrojov, prenosných/komparatívnych poznatkov a príslušnej podpory týmto stranám na vytváranie a vykonávanie intervencií, ktoré sa zaoberajú riešením sociálnych otázok.

3.5.Pridaná hodnota EÚ

Prostredníctvom programu EaSI sa dosiahla preukázateľná pridaná hodnota EÚ z hľadiska pôsobnosti a rozsahu v porovnaní s vnútroštátnou a regionálnou podporou. Ak by sa program EaSI prerušil, malo by to dôsledky v mnohých sektoroch. Nie je pravdepodobné, že by iné vnútroštátne alebo regionálne systémy financovania boli schopné podporovať experimentovanie v oblasti politiky v rôznych účastníckych krajinách a sieťach MVO na úrovni EÚ, ako to v súčasnosti robí EaSI. EaSI je takisto najvhodnejším nástrojom na vytváranie celoeurópskych výstupov, ako sú porovnávacie databázy, štúdie a činnosti vzájomného učenia, ktoré nepatria medzi hlavné priority na iných úrovniach správy.

Okrem toho nie sú k dispozícii iné zdroje EÚ, ktoré sú konkrétne určené pre cezhraničné partnerstvá, hoci z programov Interreg EFRR možno podporovať politiky zamestnanosti v cezhraničných regiónoch, ak sú naplánované príslušným členským štátom. Podpora trhu sociálnych investícií by sa pravdepodobne takisto spomalila bez financovania z programu EaSI, čo by viedlo k menšiemu počtu sociálnych podnikov v EÚ a zníženiu počtu pracovných príležitostí v týchto sektoroch. Podpora EÚ slúži ako silný signál na podnietenie zmeny na vnútroštátnej úrovni a napomáha prenos odborných poznatkov a know-how medzi krajinami.

Práca vykonávaná v rámci programu EaSI prekračuje rámec riadenia finančných nástrojov: podnecuje rozmanitosť opatrení na rozvoj ekosystému pre trhy sociálneho financovania. K príkladom patria granty na rozvoj strany ponuky aj dopytu sociálneho financovania, ale aj nefinančné iniciatívy, ako je Etický kódex poskytovania mikroúverov, ktorý pomáha zvyšovať normy v sektore mikrofinancovania. Je to v súlade s jedným z cieľov Komisie: zvýšiť využívanie finančných nástrojov na prilákanie súkromného financovania a povzbudenie nového systémového rozvoja na trhoch sociálneho financovania.

Je však potrebné vyvíjať vytrvalé úsilie – najmä z hľadiska komunikácie o aktivitách programu EaSI a šírenia jeho výsledkov. Zainteresované strany rady uvítajú ďalšie informácie a majú pocit, že prostredníctvom lepšieho šírenia by mohli dosiahnuť veľký prospech, najmä pokiaľ ide o prístupu k financovaniu, výsledky, príklady jednotlivých krajín a osvedčené postupy, aktualizované webové sídla a databázy, širší rozsah jazykov na komunikáciu a obsah, ktorý je dostupnejší širšej verejnosti.

3.6.Riadenie EaSI

Program EaSI koordinuje oddelenie v rámci Generálneho riaditeľstva Európskej komisie pre zamestnanosť, sociálne záležitosti a začlenenie, ktoré je zodpovedné za určovanie rozsahu a financovania programu a za monitorovanie a hodnotenie jeho pokroku. Oddeleniu pomáhajú plniť túto úlohu koordinátori z prevádzkových oddelení generálneho riaditeľstva a výbor EaSI, ktorý je zložený z jedného zástupcu z každej účastníckej krajiny.

Pri hodnotení sa takisto zistilo, že tematické pracovné skupiny by boli užitočné na prehĺbenie poznatkov členov výboru EaSI o technických záležitostiach. Príležitostné využívanie odborných usmernení sa pre určité témy takisto považuje za potenciálne užitočné. Pri hodnotení sa takisto poukázalo na to, že členovia výboru nemajú dostatok informácií o vybratých a realizovaných projektoch vo svojich krajinách alebo o zamietnutých projektoch v rámci postupu hodnotenia. Uchádzači by mali dostávať väčšiu spätnú väzbu o zamietnutých žiadostiach, aby im to pomohlo zlepšiť ich žiadosti. S výborom treba včas vymieňať viac informácií, aby ich bolo možné ľahko poskytnúť organizáciám, ktoré by mohli mať záujem o účasť na výzvach na predkladanie návrhov.

Podobne sa väčšia spolupráca s ďalšími výbormi na účely výmeny informácií a pravidelnejšie diskusie medzi výborom EaSI a Komisiou považujú za nevyhnutné.

4.Všeobecný záver

Pri hodnotení v polovici obdobia sa zdôraznilo niekoľko spôsobov na zlepšenie vykonávania EaSI pred koncom súčasného viacročného finančného rámca (VFR), najmä prostredníctvom posilnenej vnútornej rozpočtovej pružnosti, zacielenia na skupiny, ktoré potrebujú osobitnú podporu, zjednodušenia postupov, zlepšenia vnútornej súdržnosti a prepojenia EaSI s ďalšími fondmi. Konkrétne by zjednodušenie financovania mohlo mať citeľný dopad na význam, účinnosť, súdržnosť, efektívnosť a pridanú hodnotu EÚ programu EaSI. Mohlo by sa to uskutočniť v rokoch 2017 – 2020 prostredníctvom vhodných prepojení alebo nových mechanizmov spájajúcich jednotlivé fondy EÚ.

Po roku 2020 sa prostredníctvom tzv. zastrešujúceho fondu s názvom Európsky sociálny fond plus (ESF+) zlučujúceho všetky fondy GR pre zamestnanosť, sociálne záležitosti a začlenenie – vrátane EaSI – zabezpečí ľahko použiteľné rozhranie pre prijímateľov, zníži sa rozdrobenosť a posilnia sa synergie medzi fondmi, čím sa vytvoria podmienky na účinnejšie vykonávanie politiky a pridanú hodnotu EÚ.